Francë, thirrje për reformimin e organeve të zbulimit
Rekomandime nga një panel parlamentar pas hetimeve lidhur me sulmet terroriste të Parisit një vit më parë.
Një raport i një komisioni parlamentar francez, që ka kryer hetime mbi sulmet terroriste të vitit të kaluar në Paris, bën thirrje për krijimin e një agjencie të vetme kombëtare të anti-terrorizmit. Reformimi i shërbimeve të zbulimit është një nga dhjetëra rekomandimet e bëra nga komisioni në raportin e publikuar sot. Ligjvënësit francezë thanë sot se një hetim parlamentar gjeti dështime të shumta të agjencive të zbulimit para sulmeve terroriste të vitit të kaluar në Paris, në të cilat u vranë 147 persona. Ligjvënësi konservator, Georges Fenech, i cili kryesoi komisionin hetimor, tha se autoritetet kishin njohuri për të gjithë personat e përfshirë në sulmet e vitit 2015. Disa prej tyre kishin dënime të kaluara ose ishin nën mbikqyrje gjyqësore. Ndërsa, ligjvënësi i Partisë Socialiste në pushtet, Sebastien Pietrasanta përmendi disa nga gjetjet e raportit mbi dështimet e agjencive të zbulimit në parandalimin e sulmeve. Ligjvënësi Georges Fenech tha se agjencitë e kundër zbulimit që janë pyetur gjatë hetimit, i kanë pranuar dështimet. Ai rekomandoi krijimin e një agjencie kombëtare kundër terrorizmit të ngjashme me Agjencinë e sigurisë Kombëtare të krijuar në Shtetet e Bashkuara pas sulmeve të 11 shtatorit. Ligjvënësit gjithashtu rekomanduan bashkëpunim më të mirë mes agjencive evropiane të zbulimit. Në sulmet e vitit 2015, terroristët vunë në shënjestër një dyqan hebre ushqimesh, gazetën Charlie Hebdo, sallën e koncerteve Bataclan, stadiumin kombëtar dhe disa restorante në Paris.